Úradný vestník L 287 , 10/11/1999 S. 0006 - 0011



Nariadenie Komisie (ES) č. 2377/1999 z 9. novembra 1999, ktorým sa stanovuje obchodná norma pre špargľu KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [1], naposledy zmenené a doplnené nariadením (ES) č. 1257/1999 [2], najmä na jeho článok 2 (2), keďže: (1) špargľa patrí medzi produkty uvedené v prílohe I k nariadeniu (ES) č. 2200/96, pre ktoré sa musia prijať normy. Nariadenie Komisie (EHS) č. 454/92 z 26. februára 1992, ktorým sa ustanovujú normy kvality pre špargľu [3], naposledy zmenené a doplnené nariadením (ES) č. 888/97 [4], sa zmení a doplní vo viacerých bodoch. S cieľom zabezpečiť právnu jednoznačnosť by sa nariadenie (EHS) č. 454/92 malo zrušiť a predpisy, ktoré obsahuje, prepracovať. S týmto cieľom a v záujme toho, aby sa zachovala prehľadnosť na svetovom trhu, by sa mala zohľadniť norma pre špargľu, odporúčaná Pracovnou skupinou pre normalizáciu produktov podliehajúcich skaze a zvyšovanie kvality Európskej hospodárskej komisie pri Organizácii Spojených národov (UN/ECE); (2) systém zaraďovania špargle podľa veľkosti by sa mal zjednodušiť, aby zodpovedal vývoju situácie vo výrobe a obchodných podmienkach, najmä pokiaľ ide o veľkoobchodné a spotrebiteľské požiadavky. Toto zjednodušenie spočíva vo vypustení ustanovení, ktoré určujú maximálnu dĺžku špargle, zmiernení podmienok, ktoré sa týkajú priemeru uvádzaného vo veľkostnej tabuľke pre špargľu a zmenšení minimálneho priečneho priemeru zelenej a fialovo-zelenej špargle na 3 mm. V dôsledku týchto úprav bude možné tenkú zelenú špargľu a špargľu "triguero" uvádzať na trh za tých istých podmienok ako všetky ostatné druhy špargle. (3) uplatňovaním týchto noriem by sa z trhu mali odstrániť produkty nevyhovujúcej kvality, zosúladiť produkcia so spotrebiteľskými požiadavkami a ozdraviť obchodné vzťahy založené na čestnej hospodárskej súťaži, a tak napomôcť tomu, aby sa zvýšila ziskovosť produkcie; (4) normy sú uplatniteľné vo všetkých štádiách obchodu. Diaľková preprava, uskladňovanie na určitý čas a rôzne procesy, ktorými produkty prejdú, môžu spôsobiť kvalitatívne zmeny v dôsledku biologických procesov, ktoré prebiehajú v produktoch alebo ich relatívnej náchylnosti podliehať skaze. Pri uplatňovaní normy v jednotlivých štádiách uvádzania produktov na trh, ktoré nasledujú po vyexpedovaní, by sa takéto kvalitatívne zmeny mali zohľadňovať. Keďže produkty, ktoré patriace do "extra" triedy by sa mali vytrieďovať a baliť s osobitnou starostlivosťou, v ich prípade by sa malo prihliadať len na nedostatočnú čerstvosť a vädnutie; (5) opatrenia ustanovené v tomto nariadení sú v súlade so stanoviskom Riadiaceho výboru pre čerstvé ovocie a zeleninu, PRIJALA TOTO NARIADENIE: Článok 1 Obchodná norma pre špargľu, na ktorú sa vzťahuje číselný kód KN 07092000 sa vymedzí tak, ako je to ustanovené v prílohe. Táto norma sa uplatňuje vo všetkých štádiách obchodu za podmienok, ktoré sú ustanovené v nariadení (ES) č. 2200/96. Avšak vo všetkých štádiách, ktoré nasledujú po vyexpedovaní, sa v súvislosti s požiadavkami tejto normy môže u produktov prejavovať: - mierne nedostatočná čerstvosť a vädnutie, - v prípade výrobkov zaradených do inej ako "extra" triedy nepatrné kvalitatívne zmeny v dôsledku procesov, ktoré v nich prebiehajú a ich náchylnosti podliehať skaze. Článok 2 Týmto sa ruší nariadenie (EHS) č. 454/92. Článok 3 Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev. Bude sa uplatňovať od 1. januára 2000. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 9. novembra 1999 Za Komisiu Franz Fischler člen Komisie [1] Ú. v. ES L 297, 21.11.1996, s. 1. [2] Ú. v. ES L 160, 26.6.1999, s. 80. [3] Ú. v. ES L 52, 27.2.1992, s. 29. [4] Ú. v. ES L 126, 17.5.1997, s. 11. -------------------------------------------------- PRÍLOHA NORMA PRE ŠPARGĽU I. DEFINÍCIA PRODUKTU Táto norma sa vzťahuje na výhonky odrôd (kultivarov), ktoré sa dospestúvajú z Asparagus officinalis L. a v čerstvom stave dodávajú spotrebiteľovi, ale nie na špargľu určenú na priemyselné spracovanie. Výhonky špargle sa podľa sfarbenia zatrieďujú do štyroch skupín: 1. biela špargľa; 2. fialová špargľa, ktorej hlavičky majú farbu medzi ružovou a fialovou alebo purpurovou a časť výhonku má bielu farbu; 3. fialovo-zelená špargľa, časť ktorej má fialové a zelené sfarbenie; 4. zelená špargľa, ktorej hlavičky a väčšia časť výhonku sú zelené. Táto norma sa nevzťahuje na zelenú a fialovo-zelenú špargľu s priečnym priemerom menším ako 3 mm a na bielu a fialovú špargľu s priečnym priemerom menším ako 8 mm, ktorá je balená do rovnakých zväzkov alebo jednotkových balení. II. USTANOVENIA TÝKAJÚCE SA KVALITY Účelom tejto normy je vymedziť požiadavky na kvalitu špargle po jej úprave a balení. A. Minimálne požiadavky S výhradou osobitných ustanovení pre jednotlivé triedy a povolených odchýliek, výhonky musia byť vo všetkých triedach: - celé, - zdravé; produkt nesmie byť napadnutý hnilobou ani postihnutý takou kvalitatívnou zmenou, že nie je vhodný na spotrebu, - bez poškodení spôsobených nevhodným umývaním (výhonky sa mohli umyť, ale nesmeli nasiaknuť vodou), - čisté, prakticky bez prítomnosti viditeľnej cudzej látky, - čerstvého vzhľadu a sviežej vône, - bez prítomnosti škodcov, - prakticky nepoškodené škodcami, - prakticky nepomliaždené, - bez nadmernej povrchovej vlhkosti, t.j. náležite "osušené", ak sa umyli alebo chladili studenou vodou, - bez cudzorodého zápachu a/alebo chute. Rez na spodnom konci výhonkov musí byť, pokiaľ je to možné, hladký. Výhonky naviac nesmú byť duté, rozštiepené, ošúpané ani zlomené. Pripúšťajú sa však malé praskliny, ktoré sa objavili po zbere, pokiaľ neprevyšujú limity ustanovené v časti IV A. "Odchýlky kvality". Špargľa musí byť v takom stave, aby: - vydržala prepravu a manipuláciu - dosiahla miesto určenia vo vyhovujúcom stave. B. Zatrieďovanie Špargľa sa zaraďuje do týchto troch tried: i) "Extra" trieda Výhonky, ktoré patria do tejto triedy musia byť tej najlepšej kvality, veľmi dobre tvarované a prakticky rovné. So zreteľom na bežné znaky skupiny, do ktorej patria, musia mať veľmi pevné hlavičky. Na výhonku môže byť len niekoľko veľmi nepatrných stôp po hrdzi, ktoré môže spotrebiteľ bežným spôsobom olúpať. V prípade skupiny "bielej" špargle hlavičky a výhonky musia byť biele; výhonky smú mať bledoružový nádych. Zelená špargľa musí byť úplne zelená. Na výhonkoch, ktoré patria do tejto triedy, sa nesmú prejavovať žiadne náznaky drevnatosti. Rez na spodnom konci výhonkov musí byť čo najkolmejší. Keď sa však špargľa balí do zväzkov, na vylepšenie obchodnej úpravy konce výhonkov, ktoré sa nachádzajú na vonkajšej strane, možno mierne našikmo zrezať, pokiaľ zošikmenie nepresahuje 1 cm. ii) I. trieda Výhonky patriace do tejto triedy musia byť dobrej kvality a dobre tvarované. Môžu byť mierne zakrivené. So zreteľom na bežné znaky skupiny, do ktorej patria, musia mať hlavičky pevne uzavreté. Pripúšťajú sa nepatrné stopy po hrdzi, ktoré môže spotrebiteľ bežným spôsobom olúpať. V prípade skupiny "bielej" špargle na hlavičkách a výhonkoch sa môže objaviť bledoružový nádych. Zelená špargľa musí byť zelená aspoň na 80 % svojej dĺžky. V skupine "bielej" špargle sa nepripúšťajú žiadne drevnaté výhonky. V ostatných skupinách sa v spodnej časti môže objaviť náznak drevnatosti za predpokladu, že táto drevnatosť sa stratí, ak spotrebiteľ špargľu olúpe bežným spôsobom. Rez na spodnom konci výhonkov musí byť, podľa možnosti, čo najkolmejší. iii) II. trieda Do tejto triedy patria výhonky, ktoré síce nemožno zaradiť do vyšších tried, pritom však vyhovujú vyššie uvedeným minimálnym požiadavkám. V porovnaní s I. triedou výhonky nemusia byť tak dobre tvarované, môžu byť viac ohnuté a so zreteľom ne bežné znaky skupiny, do ktorej patria, ich hlavičky môžu byť nepatrne otvorené. Pripúšťajú sa stopy po hrdzi, ktoré môže spotrebiteľ odstrániť tak, že špargľu olúpe bežným spôsobom. Hlavičky "bielej" špargle môžu byť sfarbené, a to aj zeleným nádychom. Hlavičky fialovej špargle môžu mať nepatrný zelený nádych. Zelená špargľa musí byť zelená aspoň na 60 % svojej dĺžky. Výhonky môžu byť nepatrne drevnaté. Rez na spodnom konci výhonkov môže byť mierne šikmý. III. USTANOVENIA TÝKAJÚCE SA ZARADENIA PODĽA VEĽKOSTI Veľkosť sa určuje podľa dĺžky a priemeru výhonku. A. Zaradenie podľa dĺžky Výhonky musia mať dĺžku: - nad 17 cm v prípade dlhej špargle, - 12 až 17 cm v prípade krátkej špargle, - nad 12 cm v prípade špargle zaradenej do 2. triedy, ale v balení nezviazanej do zväzkov, - pod 12 cm v prípade špargľových hlavičiek. Maximálna prípustná dĺžka je 22 cm v prípade bielej a fialovej špargle a 27 cm v prípade zelenej a fialovo-zelenej špargle. Rozdiel v dĺžke výhonkov, ktoré sú balené do pevne zviazaných zväzkov, nesmie byť väčší ako 5 cm B. Zaradenie podľa priečneho priemeru Priečny priemer výhonkov sa meria v strede ich dĺžky. Minimálny priečny priemer a veľkostný rozsah: Biela a fialová špargľa trieda | minimálny priečny priemer | F. veľkostný rozsah | "Extra" | 12 mm | Maximálny rozdiel 8 mm medzi najtenším a najhrubším výhonkom v jednom balení alebo zväzku | I. | 10 mm | Maximálny rozdiel 10 mm medzi najtenším a najhrubším výhonkom v jednom balení alebo zväzku | II. | 8 mm | Neexistuje ustanovenie o vyrovnanosti | Fialovo-zelená a zelená špargľa trieda | minimálny priečny priemer | I. veľkostný rozsah | "Extra" a I. | 3 mm | Maximálny rozdiel 8 mm medzi najtenším a najhrubším výhonkom v jednom balení alebo zväzku | II. | 3 mm | Neexistuje ustanovenie o vyrovnanosti | IV. USTANOVENIA TÝKAJÚCE SA ODCHÝLIEK V prípade produktu, ktorý nevyhovuje požiadavkám triedy uvádzanej v každom balení, sa pripúšťajú tieto odchýlky kvality a veľkosti. A. Odchýlky kvality i) "Extra" trieda 5 % z celkového počtu alebo hmotnosti výhonkov v balení nevyhovuje požiadavkám tejto triedy, pritom však vyhovuje požiadavkám I. triedy, alebo vo výnimočnom prípade sa pohybuje v rámci odchýliek pre túto triedu, alebo má nepatrné nezjazvené praskliny, ktoré sa objavili po zbere. ii) I. trieda 10 % z celkového počtu alebo hmotnosti výhonkov v balení nevyhovuje požiadavkám tejto triedy, pritom však vyhovuje požiadavkám II. triedy, alebo vo výnimočnom prípade sa pohybuje v rámci odchýliek pre túto triedu, alebo má nepatrné nezjazvené praskliny, ktoré sa objavili po zbere. iii) II. trieda 10 % z celkového počtu alebo hmotnosti výhonkov v balení nevyhovuje ani požiadavkám tejto triedy ani minimálnym požiadavkám, do ktorých sa však nezaratávajú výhonky napadnuté hnilobou alebo postihnuté inou kvalitatívnou zmenou, kvôli ktorej nie sú vhodné na spotrebu. Okrem vyššie uvedených 10 % sa v prípade dutých výhonkov alebo výhonkov s veľmi malými prasklinami, ktoré vznikli pri umývaní, pripúšťa ďalšia odchýlky 10 % z celkového počtu alebo hmotnosti. V jednom balení alebo zväzku nesmie byť v žiadnom prípade viac ako 15 % dutých výhonkov. B. Odchýlky veľkosti Vo všetkých triedach: 10 % z celkového počtu alebo hmotnosti výhonkov v balení nezodpovedá uvádzanej veľkosti a odchyľuje sa od určených limitov pre veľkosť maximálne o 1 cm dĺžky a 2 mm priemeru. V. USTANOVENIA TÝKAJÚCE SA OBCHODNEJ ÚPRAVY A. Vyrovnanosť (rovnorodosť) Obsah každého balenia jednotkového balenia alebo zväzku v jednom balení by mal byť rovnorodý a obsahovať len špargľu rovnakého pôvodu, kvality, skupiny podľa sfarbenia a veľkosti (v prípade, že zaraďovanie podľa veľkosti je povinné). Pokiaľ však ide o sfarbenie, výhonky, ktoré patria do inej skupiny sfarbenia, sa pripúšťajú v týchto medziach: - biela špargľa: 10 % z celkového počtu alebo hmotnosti fialovej špargle "Extra" triedy a I. triedy a 15 % II. triedy, - fialová, zelená a fialovo-zelená špargľa: 10 % z celkového počtu alebo hmotnosti inej skupiny sfarbenia. V prípade II. triedy sa pripúšťa zmiešanie bielej špargle s fialovou, za predpokladu, že je riadne označená. Viditeľná časť obsahu každého balenia, jednotkového balenia alebo zväzku musí byť rovnaká ako celý obsah. B. Obchodná úprava Špargľu možno obchodne upraviť takto: i) do pevne zviazaných zväzkov Výhonky na vonkajšej strane každého zväzku musia vzhľadom a priemerom zodpovedať priemernému počtu kusov celého balenia. V "Extra" triede musia mať výhonky špargle, ktoré sú zviazané do zväzkov, rovnakú dĺžku. Zväzky musia byť v balení rozmiestnené rovnomerne; každý zväzok môže byť chránený papierom. Každé balenie musí obsahovať zväzky o rovnakej hmotnosti a dĺžke. ii) do jednotkových balení alebo v balení usporiadanú, ale nezviazanú do zväzkov C. Balenie Špargľa sa musí baliť tak, aby sa zabezpečila primeraná ochrana produktu. Materiály použité vo vnútri balenia musia byť nové, čisté a takej kvality, aby sa produkt zvonka ani z vnútra nepoškodil. Materiály ako papier alebo nálepky s obchodnými údajmi sa môžu používať za predpokladu, že boli vytlačené alebo nalepené netoxickým atramentom alebo lepom. Balenie nesmie obsahovať cudzorodé látky. VI. USTANOVENIA TÝKAJÚCE SA OZNAČOVANIA Na každom balení musia byť písmenami na tej istej strane čitateľne a nezmazateľne vyznačené a zvonka viditeľné nižšie uvedené údaje. A. Identifikácia Baliareň a/alebo odosielateľ: názov a adresa alebo úradne vydaná alebo schválená kódová značka. Jednako, v prípade, že sa používa určitý kód (znak), slová "baliareň a/alebo odosielateľ (alebo zodpovedajúca skratka)" musia byť uvedené pri tomto kóde (znaku). B. Druh produktu Za názvom "špargľa" nasleduje označenie "biela", "zelená" alebo "fialovo-zelená", pokiaľ obsah balenia nie je z vonkajšej strany viditeľný, a prípadne označenie "krátka", "hlavičky" alebo "biela zmiešaná s fialovou". C. Pôvod produktu Krajina pôvodu a nepovinne pestovateľská oblasť alebo názov regiónu alebo lokality. D. Obchodné špecifikácie - Trieda - Veľkosť vyjadrená: a) v prípade špargle, na ktorú sa vzťahujú predpisy o rovnorodosti, ako minimálny a maximálny priečny priemer; b) v prípade špargle, na ktorú sa nevzťahujú predpisy o rovnorodosti, ako minimálny priečny priemer a za ním maximálny priečny priemer alebo slová "a viac", - V prípade špargle balenej vo zväzkoch alebo jednotkovom balení, počet zväzkov alebo jednotkových balení. E. Úradná obchodná značka (nepovinná) --------------------------------------------------